
RAZVOJNE REŠITVE NA PODROČJU IZBIRE IN RAZVOJA KADROV 
V ORGANIH DRŽAVNE UPRAVE - RAZVIJAMO KOMPETENCE PRIHODNOSTI
Strokovni članek, julij 2026
Sistematično delo s potencialni in nasledniki v državni upravi: zakaj in kako?
Ko dobre ekipe ne nastanejo same od sebe
Vsaka organizacija, ki želi ostati učinkovita in stabilna, mora razmišljati dolgoročno. Zaposleni se upokojujejo, menjajo delodajalce, prevzemajo nove vloge. Znanje in izkušnje, ki so jih zgradili skozi leta, ob njihovem odhodu ne smejo izginiti skupaj z njimi; morajo ostati v organizaciji, vtkani v njene procese in v ljudi, ki ostanejo. Prav to je jedro celovitega dela s potenciali in nasledniki: pravočasno prepoznati zaposlene z razvojnim potencialom in jim omogočiti postopno pripravo na zahtevnejše strokovne ali vodstvene vloge. Gre za strukturiran postopek, ki ni enkraten projekt, pač pa dolgoročna organizacijska usmeritev. In čeprav se morda zdi, da je takšen način dela rezerviran za velike gospodarske subjekte, je v resnici prav tako (če ne še bolj) relevanten za državno upravo, kjer je tudi kroženje kadrov normativno opredeljeno. Ob tem velja poudariti tudi, da celovito delo ne pomeni, da so ostali zaposleni manj pomembni – pomeni, da organizacija za določene razvojne programe v določenem obdobju ciljno usmeri omejena sredstva tja, kjer so potrebe in potencial največji.
Najprej razumeti organizacijo, šele nato iskati ljudi
Celovito delo s potenciali se ne začne z vprašanjem "kdo je dober?", ampak z vprašanjem "kaj se zgodi, če zahtevno delovno mesto ostane nezasedeno?" Organi državne uprave (organi), ki so sodelovali v tem postopku, menijo, da jih je ravno ta korak najpogosteje presenetil; ne pomanjkanje kandidatov, ampak dejstvo, da niso imeli jasne slike, katera zahtevna delovna mesta predstavljajo ključne delovne pozicije. Ko je ta slika enkrat vzpostavljena, prepoznavanje kandidatov postane bistveno bolj ciljno in manj odvisno od naključja ali dobre volje posameznega vodje. Izkušnje iz pilotnih projektov kažejo, da je prav ta premik tisto, kar v praksi naredi največjo razliko.
Vloga komuniciranja pri razvoju potencialov
Ko so kandidati prepoznani in uvrščeni v nabor potencialov, se zanje pripravijo individualni karierni načrti. A tehnični del postopka je le polovica zgodbe; druga, pogosto podcenjena polovica je komunikacija.
Morda je ravno najpogosteje podcenjen element celotnega dela komunikacija. Ker postopek vključuje presojo kompetenc in izbor kandidatov, ga zaposleni pogosto doživljajo kot obliko razvrščanja. Odprta in dosledna komunikacija je edino zdravilo. Zaposleni morajo razumeti, zakaj organizacija uvaja takšen način dela, kakšna so merila za vključitev, kdo ima dostop do rezultatov in kaj vključitev (ali ne vključitev) pomeni v praksi. Posebej je treba izpostaviti prostovoljnost sodelovanja pri posameznih razvojnih aktivnostih in varstvo osebnih podatkov: rezultati presoj potenciala so zaupni, dostop do njih je omejen na osebe, ki so vključene v proces, kot so kadrovik, vodstvo organa in neposredni vodja. Vodje imajo pri vsem tem ključno vlogo, prav oni so tisti, ki to sporočilo prenesejo v razvojne pogovore z zaposlenimi in ki morajo znati naslavljati tudi bolj občutljiva vprašanja, kot so primerjave med sodelavci ali skrbi glede posledic presoje potenciala.
Potencial ali naslednik? Razlika, ki je v praksi pogosto prezrta
Ko pride do pogovora o razvoju kadrov, vodje pogosto intuitivno posežejo po obeh pojmih izmenično. A napaka v terminologiji hitro postane napaka v pričakovanjih, in ta se potem pozna pri zaposlenih, ki so dobili napačno sporočilo o tem, kaj razvoj zanje sploh pomeni.
Enostavna slika: potencial je nekdo, za katerega organizacija ve, da zmore več, a še išče, na katerem področju in v kateri smeri. Naslednik je nekdo, ki ima konkretno destinacijo: pripravljamo ga na prevzem ciljnega delovnega mesta, ko bo to potrebno. Za isto ključno delovno pozicijo je smiselno imeti več možnih naslednikov hkrati; nekdo je tik pred pripravljenostjo, nekdo drug potrebuje še kakšno leto izkušenj. Sistem, ki tega ne loči, tvega, da razvija ljudi v napačno smer ali da ob odhodu zaposlenih s ključnih delovnih pozicij ostane brez resne alternative.
Razlika se pozna tudi v pogovoru z zaposlenim. Potencialu povemo: „Vidimo, da zmoreš več, in ti bomo to omogočili.“ Nasledniku povemo: „Zaupamo ti konkretno odgovornost – pripravljamo te na prevzem ciljnega delovnega mesta X.“ Kdor ti dve sporočili zamenja, navadno ne stori tega namenoma, a posledice so realne. Zaposleni, ki mu je bilo rečeno, da je „potencial“, a pričakuje konkretno napredovanje, bo razočaran. Vodja, ki je mislil, da razvija naslednika, a ni nikoli eksplicitno opredelil ciljnega delovnega mesta, se bo čudil, zakaj kandidat ni pripravljen. Jasnost tu ni birokracija, je osnova spoštljivega odnosa.
Pogoste zmote, ki zavirajo celovito delo razvoja potencialov
Pri uvajanju dela in razvoja potencialov se v praksi znova in znova pojavljajo isti zadržki. Ker so pogosti, jih je vredno nasloviti neposredno.
· „Če ga bom razvijal, bo odšel drugam.“ Podatki kažejo ravno obratno; perspektivni zaposleni zapustijo tiste organizacije, ki jim razvojnih priložnosti ne ponudijo. Tisti, ki jih dobijo, pogosteje ostanejo. In če gredo? Odidejo kot ambasadorji organa, ne kot nekdo, ki je „zbežal“.
· „To je moj človek – ne bom ga razvijal za druge organizacijske enote.“ Kadri niso last organizacijske enote. Ko zaposleni zraste in prevzame zahtevnejšo vlogo drugje v organu, to ni izguba vodje, to je njegov dosežek. Organizacije cenijo vodje, ki razvijajo dobro naslednjo generacijo.
· „Če bomo izpostavili potenciale, bomo ustvarili občutek neenakosti.“ Vsak postopek, ki usmerja omejena sredstva, mora delati izbire. Ključ je v preglednosti: če zaposleni razumejo merila in vedo, da imajo vsi možnost biti opaženi, je tveganje za občutek krivice bistveno manjše.
· „Razvoj koristi samo posamezniku.“ Razvoj je obojestranska zaveza. Zaposleni dobi razvojno podporo in priložnosti – organizacija pa dobi bolj usposobljenega in motiviranega sodelavca, pripravljenega prevzeti zahtevnejše naloge, ko jih organizacija potrebuje. Ko ta zaveza deluje, zmagata oba.
Kako začeti: od prvih korakov prek celovitega učenja do grajenja kulture razvoja potencialov
Pogosta napaka organizacij je, da želijo takoj vzpostaviti celovit sistem za vse. V praksi je veliko bolj učinkovit postopni pristop. Organizacija lahko začne že z minimalnimi koraki: izbere nekaj zaposlenih, za katere vodje ocenijo, da imajo izrazit razvojni potencial, in z njimi začne bolj strukturirano razvojno delo; redni razvojni pogovori, presoja in spremljanje razvoja kompetenc, vključevanje v zahtevnejše projekte, vključevanje v medresorske ali mednarodne delovne skupine, začasno opravljanje drugih nalog, neformalno mentorstvo, senčenje vodij oziroma izkušenih sodelavcev ter usposabljanja. Že tak prvi vloženi napor prinese dragocene izkušnje in pokaže, kakšne koristi celovito delo z razvojem potencialov prinaša.
Ko organizacija pridobi prve izkušnje in zaupanje v proces, je priporočljivo, da opredeli namen celovitega dela, osnovne korake, vloge vodij in kadrovske službe ter načela preglednosti, transparentnosti, objektivnosti, varstva osebnih podatkov in prostovoljnosti sodelovanja. Razvoj potencialov ne sme biti odvisen od entuziastičnega posameznika, temveč mora postati del kulture organizacije.
Tudi v državni upravi bi bila primerna postopna, premišljena uvedba celovitega dela, kar pomeni, da Ministrstvo za notranje zadeve in javno upravo v okviru svojih pristojnosti na področju ravnanja s kadri, razvoja kadrovskih orodij, usposabljanja ter presoje kompetenc pripravi metodološki okvir, posamezni organi pa ga uvajajo glede na svoje potrebe in zmožnosti. Tak pristop omogoča razmeroma hiter začetek, sorazmerno nizko tveganje in dovolj prostora za učenje. Izkušnje iz pilotnih projektov na štirih organih v letu 2025 so potrdile, da je prav ta fleksibilnost ključna za dejanski začetek. Priročnik za delo s potenciali in nasledniki, ki bo nastal na podlagi teh izkušenj, bo ponujal skupni okvir, dovolj strukturiran, da zagotavlja primerljivost med organi, a dovolj fleksibilen, da upošteva različne zmožnosti in stopnje pripravljenosti posameznih organov.
Če povzamemo, celovito delo s potenciali in nasledniki je način razmišljanja o prihodnosti organizacije. Ko ga uvedemo, se premik zgodi na več ravneh hkrati: vodje začnejo aktivneje skrbeti za razvoj svojih ljudi, zaposleni dobijo jasnejšo sliko svojih razvojnih možnosti, organizacija pa postopoma gradi kulturo, v kateri se prenos znanja in krepitev sposobnosti dogajata sistematično, ne naključno. Razvoj brez spremljanja je, kot bi zasadili drevo in ga pozabili zalivati; rezultati pridejo le, če vodja vzdržuje stik z razvojem vsakega posameznika skozi čas.
V državni upravi, kjer je večina postopkov normativno predpisanih in kroženje še ni razširjeno, je takšna kultura razvoja morda najpomembnejša strateška naložba, ki jo organizacija lahko naredi za: svoje zaposlene, za institucijo in za kakovost javnih storitev, ki jih skupaj zagotavljamo.

